Sklep I Up 398/2008, enako tudi I Up 397/2008
Sodna praksa Vrhovnega sodišča, 2008-08-14

CIVILNO PROCESNO PRAVO - SODSTVO - UPRAVNI SPOR

izločitev upravnega sodnika - pravica do pritožbe zoper sklep o zavrnitvi zahteve za izločitev - primerna uporaba ZPP

Upravno sodišče ima položaj višjega sodišča, upravni sodniki pa so višji sodniki. Zato je proti zavrnitvi izločitve upravnega sodnika dovoljena posebna pritožba.

Pritožbi se ugodi, izpodbijani sklep se razveljavi in se zadeva vrne sodišču prve stopnje, da opravi nov postopek.

Tožnica je v upravnem sporu U 1077/2008, ki se vodi pred Upravnim sodiščem RS v Ljubljani, zahtevala izločitev višje sodnice A.A. Po pridobitvi pisne izjave navedene sodnice, je podpredsednica Upravnega sodišča RS na podlagi določbe 1. odstavka 73. člena Zakona o pravdnem postopku (ZPP, Uradni list RS, št. 26/99 – 52/07) v zvezi z 22. členom Zakona o upravnem sporu (ZUS-1, Uradni list RS, št. 105/06 in 26/07 – sklep US) s sklepom z dne 30.6.2008 tožničino zahtevo za izločitev navedene sodnice zavrnila. V pravnem pouku sklepa z dne 30.6.2008 je bilo na podlagi 1. odstavka 82. člena ZUS-1 navedeno, da zoper ta sklep ni dovoljena posebna pritožba. Sklep o zavrnitvi zahteve za izločitev sodnice je tožnica prejela 2.7.2008, 8.7.2008 pa vložila pritožbo zoper sklep o zavrnitvi zahteve z dne 30.6.2008. Tožničino pritožbo pa je podpredsednica Upravnega sodišča RS s sklepom z dne 21.7.2008 zavrgla kot nedovoljeno ob smiselni uporabi 1. odstavka 365. člena ZPP v zvezi z 22. členom ZUS-1 z obrazložitvijo, da zoper sklep o zavrnitvi zahteve o izločitvi sodnice posebna pritožba ni dovoljena.

V pritožbi zoper sklep o zavrženju pritožbe je tožnica v pravočasni pritožbi navedla, da pritožbo vlaga zaradi nadaljevanja kršitev na njeno škodo in predlagala, da se dokazi za njene trditve pridobijo po uradni dolžnosti na Ministrstvu za notranje zadeve, Sektor kriminalistične policije v Ljubljani.

Po določbi 1. odstavka 22. člena ZUS-1 se za vprašanja postopka, ki niso urejena z ZUS-1, primerno uporabljajo določbe Zakona o pravdnem postopku (ZPP). Posebnih določb o izločitvi sodnika in o možnosti pritožbe zoper sklep o odločitvi o predlogu za izločitev sodnika, ZUS-1 nima. Zato je treba po presoji vrhovnega sodišča v primerih izločevanja sodnika upravnega sodišča, ki so višji sodniki, uporabiti določbe 3. poglavja ZPP v zvezi z določbo 1. odstavka 22. člena ZUS-1 in ne določbo 1. odstavka 82. člena ZUS-1.

Po določbi 5. odstavka 73. člena ZPP je dovoljena posebna pritožba proti sklepu, s katerim se zavrne predlog za izločitev višjega sodnika. O njej po 1. točki 37. člena in po 1. odstavku 38. člena ZPP odloča vrhovno sodišče v senatu treh sodnikov (tako tudi sklep Vrhovnega sodišča RS, št. Cp 1/2000 z dne 23.2.2000). Po določbi 2. odstavka 10. člena ZUS-1 je za sodnika upravnega sodišča lahko izvoljen, kdor izpolnjuje pogoje za višjega sodnika. Upravno sodišče RS ima po določbi 3. točke 2. odstavka 98. člena Zakona o sodiščih kot specializirano sodišče prve stopnje, zoper katerega odločitve je možno pravno sredstvo na vrhovno sodišče, položaj višjega sodišča – upravni sodniki pa so višji sodniki. Glede na to za izločitev sodnikov upravnega sodišča kot višjih sodnikov veljajo določbe ZPP. Zato je zoper sklep, s katerim je zavrnjena zahteva za izločitev sodnika upravnega sodišča, kot je bilo že navedeno, po določbi 5. odstavka 73. člena ZPP v zvezi z določbo 1. odstavka 22. člena ZUS-1 dopustna posebna pritožba. Glede na to je izpodbijani sklep o zavrženju tožničine pritožbe nezakonit.

Vrhovno sodišče RS je tožničini pritožbi na podlagi določbe 77. člena ZUS-1 ugodilo, izpodbijani sklep razveljavilo in zadevo vrnilo sodišču prve stopnje, da opravi nov postopek.

ZPP člen 73, 73/1-1, 73/5.ZUS-1 člen 10, 10/2, 22, 22/1.

Opr. št: I Up 397/2008, ECLI:SI:VSRS:2008:I.UP.397.2008

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.